钦定古今图书集成/明伦汇编/官常典/第477卷 > 江悦之
## 钦定古今图书集成/明伦汇编/官常典/第477卷 > 江悦之

按：《魏书》本传，“悦之字彦和，济阳考城人也。七世祖统，
晋散骑常侍。刘渊石勒之乱，南徙渡江。祖兴之、父范
之，并为刘裕所诛。悦之少孤，仕刘骏，历诸王参军。好
兵书，有将略，善待士，有部曲数百人。萧道成初以悦
之为荆州征西府中兵参军，领台军主，迁屯骑校尉，
转后军将军，部曲稍众，千有馀人。萧赜遣戍汉中，就”
迁辅国将军。萧衍初，刘季连据蜀反叛，悦之率部曲
及梁、秦之众讨灭之，以功进号冠军将军。武兴氐破
白马，进图南郑，悦之率军拒战，大破氐众，还复白马。
衍秦梁二州刺史。庄丘黑死，夏侯道迁与悦之及庞
树军主李忻荣、张元亮、士孙天与等谋以梁州内附，
既杀萧衍使者及杨灵珍，衍华阳太守尹天宝率众
向州城，悦之与树忻、荣勒众逆战，为天宝所败，遂围
南郑。战经四日，众心危沮，咸怀离贰。悦之尽以家财
散赏士卒，身当矢刃，昼夜督战。会武兴军至，天宝败
走。道迁之克全勋款，悦之实有力焉。正始二年夏，与
道迁俱至洛阳，寻卒，年六十一。赠辅国将军、梁州刺
史，追封安平县开国子，食邑三百户，谥曰“庄。”